**Ieteikumi administratīvo sankciju par Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma un Starptautisko un Latvijas Republikas nacionālo sankciju likuma pārkāpumiem noteikšanai maksātnespējas procesa administratoriem**

Izdoti saskaņā ar

Valsts pārvaldes iekārtas likuma

72. panta pirmās daļas 2. punktu

1. Ieteikumi nosaka kritērijus, ko Maksātnespējas kontroles dienesta nodarbinātie (turpmāk – nodarbinātais) ievēro, nosakot administratīvās sankcijas maksātnespējas procesa administratoriem (turpmāk – administrators) par normatīvā akta pārkāpuma noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā un starptautisko vai Latvijas Republikas nacionālo sankciju (turpmāk – nacionālās sankcijas) jomā (turpmāk – pārkāpums) izdarīšanu.

2. Ieteikumu mērķis ir nodrošināt:

2.1. samērīgu un vienlīdzīgu Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (turpmāk – Novēršanas likums) un Starptautisko un Latvijas Republikas nacionālo sankciju likumā (turpmāk – Sankciju likums) noteikto administratīvo sankciju piemērošanu administratoriem;

2.2. lēmumu pieņemšanu atbilstoši faktiskajiem apstākļiem un pieļautā pārkāpuma raksturam un smagumam, lai panāktu efektīvu administratora darbības uzlabošanu vai pārkāpuma novēršanu;

2.3. administratīvo sankciju piemērošanas pamatprincipu ievērošanu.

3. Administratīvo sankciju var piemērot gan par pārkāpumu, kas turpinās, gan par pārkāpumu, kas ir pabeigts.

4. Pārkāpumi iedalāmi būtiskos un mazāk būtiskos. Būtiskumu izvērtē, ņemot vērā, cik lielā mērā pārkāpums ietekmē to, ka maksātnespējas process varētu tikt izmantots, lai legalizētu noziedzīgi iegūtus līdzekļus vai finansētu terorismu vai prolifierāciju, vai pārkāptu vai apietu starptautiskās un nacionālās sankcijas, vai izvairītos no to izpildes.

5. Par būtiskiem ir atzīstami šādi pārkāpumi:

5.1. līdz lēmuma par administratīvo sankciju piemērošanu pieņemšanai nav izstrādāts vai ilgstoši nebija izstrādāts administratora profesionālās darbības vai starptautisko un nacionālo sankciju risku novērtējums, vai izstrādātajam risku novērtējumam ir būtiski trūkumi;

5.2. līdz lēmuma par administartīvo sankciju piemērošanu pieņemšanai nav izstrādāta vai ilgstoši nebija izstrādāta iekšējās kontroles sistēma vai starptautisko un nacionālo sankciju riska iekšējās kontroles sistēma, vai izstrādātajai sistēmai ir būtiski trūkumi;

5.3. klienta – parādnieka vai mantas ieguvēja, izpētes procesā pieļauti būtiski trūkumi, tostarp nav iesniegta uzraudzības un kontroles institūcijai klienta izpētes dokumentācija;

5.4. līdz lēmuma par administartīvo sankciju piemērošanu pieņemšanai nav izpildīts vai ilgstoši nebija izpildīts pienākums ziņot par aizdomīgu darījumu Finanšu izlūkošanas dienestam vai par starptautisko vai nacionālo sankciju pārkāpšanu vai tās mēģinājumu Valsts drošības dienestam;

5.5. līdz lēmuma par administartīvo sankciju piemērošanu pieņemšanai nav veikta un dokumentēta vai ilgstoši nebija veikta un dokumentēta klientu pārbaude sankciju sarakstos;

5.6. pārkāpts aizliegums izpaust ziņošanas faktu;

5.7. norādītajā termiņā bez objektīva pamatojuma nav iesniegta biedrībai "Latvijas Maksātnespējas procesa administratoru asociācija" (turpmāk – Administratoru asociācija) vai Maksātnespējas kontroles dienestam pārbaudes ietvaros par Novēršanas likuma prasību izpildi pieprasītā informācija vai norādītajā termiņā bez objektīva pamatojuma nav iesniegta Maksātnespējas kontroles dienestam pārbaudes ietvaros par Sankciju likuma prasību izpildi pieprasītā informācija.

6. Pārkāpums atzīstams par mazāk būtisku, ja kopumā normatīvo aktu prasības ir ievērotas, bet ir konstatēti atsevišķi nebūtiski normatīvo aktu pārkāpumi, tostarp:

6.1. trūkumi administratora profesionālās darbības vai starptautisko un nacionālo sankciju risku novērtējumā;

6.2.  trūkumi administratora iekšējās kontroles sistēmā vai starptautisko un nacionālo sankciju riska iekšējās kontroles sistēmā;

6.3. līdz lēmuma par administartīvo sankciju piemērošanu pieņemšanai nav vai ilgstoši nebija nodota informācija Latvijas Republikas Uzņēmumu reģistram (turpmāk – Uzņēmumu reģistrs) par patieso labuma guvēju Uzņēmumu reģistra vestajos reģistros reģistrēto ziņu neatbilstību vai veikta ziņu par patieso labuma guvēju aktualizēšana;

6.4. administrators nav reģistrējies Finanšu izlūkošanas dienesta Finanšu izlūkošanas datu saņemšanas un analīzes sistēmā.

7. Pārkāpums uzskatāms par sistemātisku, ja tas ir izdarīts atkārtoti pēdējo divu gadu laikā līdz administratīvās lietas ierosināšanai. Pārkāpums uzskatāms par ilgstošu, ja tas turpinājies ilgāk par sešiem mēnešiem.

8. Izvērtējot administratīvās lietas apstākļus, nodarbinātais par pārkāpumu piemēro Novēršanas likumā 78. pantā vai Sankciju likumā 13.2 pantā noteiktās sankcijas.

9. Par Novēršanas likuma pārkāpumiem soda naudas apmēru nosaka un uzraudzības pasākumus piemēro atbilstoši pārkāpumam, secīgi izvērtējot Novēršanas likuma 77. panta trešajā daļā noteiktos apstākļus.

10. Nosakot administratīvās sankcijas veidu un apmēru, par Novēršanas likuma vai Sankciju likuma būtisku pārkāpumu nodarbinātais piemēro šādus kritērijus:

10.1 ja pārkāpums ir turpinājies līdz trīs mēnešiem, vienlaikus administrators nekavējoties pārtrauca pārkāpumu un sadarbojās ar Maksātnespējas kontroles dienestu vai Administratoru asociāciju, piemēro soda naudu līdz 300 *euro*;

10.2. ja pārkāpums turpinājies vairāk nekā trīs mēnešus un līdz sešiem mēnešiem, piemēro soda naudu no 300 *euro* līdz 1 500 *euro* un uzliek pienākumu noteiktā termiņā novērst pārkāpumu (ja attiecināms);

10.3. ja pārkāpums turpinājies ilgāk par sešiem mēnešiem vai ja pārkāpums nav novērsts Maksātnespējas kontroles dienesta vai Administratoru asociācijas noteiktajā termiņā, kas noteikts pirms administratīvās lietas uzsākšanas, piemēro soda naudu no 1 501 *euro* līdz 3 000 *euro* un uzliek pienākumu noteiktā termiņā novērst pārkāpumu (ja attiecināms).

11. Nosakot administratīvās sankcijas veidu un apmēru, par Novēršanas likuma vai Sankciju likuma mazāk būtisku pārkāpumu nodarbinātais piemēro šādus kritērijus:

11.1. ja pārkāpums ir turpinājies līdz trīs mēnešiem, vienlaikus administrators nekavējoties pārtrauca pārkāpumu un sadarbojās ar Maksātnespējas kontroles dienestu vai Administratoru asociāciju, izsaka publisku paziņojumu (par Novēršanas likuma pārkāpumiem) vai piemēro brīdinājumu;

11.2. ja pārkāpums turpinājies vairāk nekā trīs mēnešus un līdz sešiem mēnešiem, piemēro soda naudu līdz 300*euro* un uzliek pienākumu noteiktā termiņā novērst pārkāpumu (ja attiecināms);

11.3. ja pārkāpums turpinājies ilgāk par sešiem mēnešiem vai ja pārkāpums nav novērsts Maksātnespējas kontroles dienesta vai Administratoru asociācijas noteiktajā termiņā, kas noteikts pirms administratīvās lietas uzsākšanas, piemēro soda naudu no 300*euro* līdz 1 500 *euro* un uzliek pienākumu noteiktā termiņā novērst pārkāpumu (ja attiecināms).

12. Nodarbinātais, nosakot administratīvās sankcijas apmēru šo noteikumu 10. un 11. punktā punktā atbilstoši kritērijiem noteiktajās robežās, ņem vērā klienta riska līmeni – augsta,vidēja vai zema riska klients.

13. Ja konsatatēti vairāki Novēršanas likuma vai Sankciju likuma pārkāpumi, nodarbinātais izvērtē katru Novēršanas likuma vai Sankciju likuma pārkāpumu un piemēro administratīvo sankciju atbilstoši administratīvajai sankcijai par būtiskāko un ilgstošāk turpināto pārkāpumu.

14. Nodarbinātais izvērtē lietderības apsvērumus, lai noteiktu piemērojamā soda apmēru administratīvās sankcijā minētajās robežās. Nodarbinātais ņem vērā atbildību pastiprinošos un mīkstinošos apstākļus, novērtē soda naudas samērīgumu, atbilstību konkrētajiem faktiskajiem apstākļiem un ņem vērā informāciju, kas attiecas uz personas finansiālo stāvokli.

15. Nodarbinātais nosaka soda naudas apmēru šo ieteikumu 10. un 11. punktā noteiktajā maksimālajā apmērā atbilstoši pārkāpuma ilgumam, neatkarīgi no klienta riska līneņa, ja pastāv vismaz viens no šādiem atbildību pastiprinošiem apstākļiem:

15.1. administrators nesadarbojas ar Administratoru asociāciju vai Maksātnespējas kontroles dienestu, piemēram, bez attaisnojoša iemesla kavē pieprasītās informācijas iesniegšanas termiņu, neatklāj faktus par pārkāpumu vai citādi traucē Administratoru asociācijai un Maksātnespējas kontroles dienestam pārbaudē vai Maksātnespējas kontroles dienestam administratīvās lietas izskatīšanā;

15.2. administrators nepārtrauc pārkāpumu arī pēc tam, kad ir saņēmis informāciju no Administratoru asociācijas vai Masātnespējas kontroles dienesta par iespējamo normatīvā akta pārkāpumu vai nav to novērsis norādītajā termiņā;

15.3. pārkāpums ir sistēmātiks.

16. Nodarbinātais nosaka soda naudas apmēru samazina līdz šo ieteikumu 10. un 11. punktā noteiktajā minimālajā apmērā atbilstoši pārkāpuma ilgumam, neatkarīgi no klienta riska līneņa ja pastāv šādi atbildību mīkstinošie apstākļi:

16.1. pārkāpums pārtraukts, tiklīdz administrators saņēmis informāciju no Administratoru asociācijas vai Maksātnespējas kontroles dienesta par iespējamo normatīvā akta pārkāpumu;

16.2. administrators labprātīgi novērsis pārkāpuma sekas, pirms Maksātnespējas kontroles dienests pieņēmis lēmumu par administratīvās sankciju piemērošanu saistībā ar konstatēto pārkāpumu;

16.3. administrators sniedzis pierādījumus, kuriem ir būtiska nozīme pārkāpuma konstatēšanā;

16.4. administrators atlīdzinājis zaudējumus, kas radušies vai nodarīti pārkāpuma rezultātā.

17. Ja pēc Novēršanas likumā vai Sankciju likumā noteiktās administratīvās sankcijas piemērošanas pārkāpums ilgstoši nav novērsts, administratora darbību var apturēt (atstādināt administratoru no amata darbības veikšanas) līdz brīdim, kad ir novērsts pārkāpums.

18. Ja pēdējo četru gadu laikā līdz administratīvās lietas ierosināšanai administratoram vairāk nekā trīs reizes piemērotas Novēršanas likumā vai Sankciju likumā noteiktās administratīvās sankcijas par pārkāpuma izdarīšanu (izņemot brīdinājumu), viņam var tikt piemērota Novēršanas likuma 78. panta pirmās daļas 4. punktā vai Sankciju likuma 13.2 panta otrās daļas 3. punktā minētā administratīvā sankcija par darbības pārtraukšanu.

19. Nodarbinātais var atkāpties no šiem ieteikumiem, tostarp administratīvo sankciju piemērošanas pamatprincipiem, to pamatojot ziņojuma vai lēmuma projektā.

20. Atzīt par spēku zaudējušiem Maksātnespējas kontroles dienesta 2021. gada 23. augusta ieteikumus Nr. 1-03/2021/11 "Ieteikumi sankciju par Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma pārkāpumiem noteikšanai maksātnespējas procesa administratoriem".

Direktore I. Šteina

*I. Grandsberga, 67099153*

*Ilze.Grandsberga@mkd.gov.lv*

DOKUMENTS IR PARAKSTĪTS AR DROŠU ELEKTRONISKO PARAKSTU